text: V I.
  Haec origo prima bellorum in Italia cum Romanis. in quibus gerendis dubites, utrum major prudentiorque Romulus fuerit, an in victoriarum recto usu. Victos plerosque in Romanam civitatem recepit. ut, scilicet, victis non esset grave victoris impe-rium; atque illi, ut vetus auctor loquitur, dominum mutâsse viderentur, non fortunam. Civitates autem subditas (paucis exceptis, quas, ut nulli usui futuras, diruit) Romanis inhabitandas dedit. Quae prima & vera origo Coloniarum Populi Romani. Prior mos recipiendi in urbem victas nationes tandem desiit, hac auctâ plus satis & habitatâ; alter traditus posteris & semper probatus, transmittendarum in provincias Colomiarum. quas licet sedes servitutis apud Tacitum Ann. xvi. appellent Provinciales, ideoque cogitent de rebellione, inter arces tamen & praecipua ac necessaria illius imperii munimenta veniunt laudandae.